Diari Oficial de la Generalitat Valenciana


Sumari del DOGV 3304, del 10-08-1998 (1998/6140)

RESOLUCIÓ de 19 de juny de 1998 del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (ENAGAS) la realització dels primers 813 m dins del terme municipal de Vilafamés de les instal·lacions corresponents al projecte Ramal CS-04 Vilafamés-Vall d'Alba de Castelló.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3304

Data del DOGV
:   10-08-1998

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1998/6140


Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 19 de juny de 1998 del Servei Territorial d'Indústria i Energia de Castelló, per la qual s'autoritza a l'Empresa Nacional del Gas, SA (ENAGAS) la realització dels primers 813 m dins del terme municipal de Vilafamés de les instal·lacions corresponents al projecte Ramal CS-04 Vilafamés-Vall d'Alba de Castelló. [1998/6140]
  
Examinats els antecedents que hi ha en l'expedient CBREDE98/3 de la Unitat d'Energia i Mines, tramitat a instància de l'entitat Enagas, SA.
  
Antecedents de fet
  
Primer
  
El 17 de febrer de 1998 Enagas, SA va sol·licitar l'autorització del projecte Ramal CS-04 Vilafamés-Vall d'Alba de Castelló als termes municipals de Vilafamés i Vall d'Alba i va presentar la relació concreta i individualitzada dels béns i drets afectats per l'esmentat projecte, el dia 10 de març de 1998.
  
Segon
  
El dia 20 de març de 1998 es va sotmetre a informació pública l'esmentat projecte, en la qual es conté la descripció de les instal·lacions, l'afectació a les finques particulars i la relació concreta i individualitzada dels béns i drets afectats.
  
Tercer
  
Tramitats els corresponents anuncis per a la informació pública del projecte i la relació de béns indicada, van ser publicats en el periòdic Mediterráneo de data 16 d'abril de 1998, en el Butlletí Oficial de la Província (BOP núm. 48 de 21 d'abril de 1998) i en el Diari Oficial de la Generalitat Valenciana (DOGV núm. 3.232 de 28 d'abril de 1998).
  
Igualment, va ser exposat un anunci al tauler d'edictes dels ajuntaments de Vilafamés i Vall d'Alba (Castelló), durant un període de 20 dies com a mínim.
  
Quart
  
Per part del personal tècnic de la Unitat d'Energia i Mines, amb data 4 de març de 1998, s'emet un informe on s'indica que no s'havien observat defectes aparents en la documentació presentada.
  
Cinqué
  
En el període d'informació pública no es van formular al·legacions relatives al terme municipal de Vilafamés.
  
Sisé
  
Amb data 23 de març de 1998 es va sol·licitar informe del projecte i l'autorització sol·licitada a la Confederació Hidrogràfica del Xúquer, a la Conselleria d'Obres Públiques, Urbanisme i Transports (Servei Territorial de Carreteres) i a la Diputació de Castelló (Vies i Obres), i es reiterà a aquest últim el 27 d'abril de 1998 (justificant de recepció 5-5-98).
  
Seté
  
El dia 8 de maig de 1998, la Confederació Hidrogràfica del Xúquer emet un informe condicionat, i el 8 de juny de 1998 informa la Conselleria d'Obres Publiques, Urbanisme i Transport igualment amb condicionats. La Diputació Provincial de Castelló ha esgotat els terminis sense emetre informe.
  
Fonaments de dret
  
Primer
  
La Conselleria d'Ocupació, Indústria i Comerç es competent per a resoldre aquest expedient en virtut del que dispòsa el Reial Decret 2.595/1982, de 24 de juliol, sobre traspàs de funcions i serveis de l'administració de l'estat a la Comunitat Valenciana en matèria d'indústria i energia (BOE núm. 249, del 18.10) i el Reial Decret 1.047/1984, d'11 d'abril, sobre valoració definitiva i ampliació de funcions i mitjans adscrits als serveis traspassats a la Comunitat Valenciana en matèria d'indústria, energia i mines (BOE núm.132, del 02.06).
  
Segon
  
Per Ordre de la Conselleria d'Indústria, Comerç i Turisme de 24 de febrer de 1986, es va atorgar a Enagas, SA la concessió administrativa per al subministrament de gas natural per a usos industrials en diversos termes municipals a la província de Castelló, entre els quals es troba Vilafamés.
  
Tercer
  
Segons l'article 10 de la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, l'atorgament de les concessions i autoritzacions administratives portarà implícita la declaració concreta d'utilitat pública i la necessitat d'urgent ocupació, als efectes d'expropiació forçosa dels béns i drets necessaris per a l'establiment de les instal·lacions i d'imposició i exercici de la servitud de pas i la resta de limitacions de domini.
  
Quart
  
L'autorització administrativa dels projectes de les instal·lacions de gas canalitzat, que portarà implícita la necessitat d'ocupació dels béns o drets afectats, n'originarà la urgent ocupació, d'acord amb l'article 13 de l'esmentada llei.
  
Examinat el que s'ha exposat anteriorment i vistos el Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles, i la resta de normes tècniques i de seguretat complementàries, i també la Llei 10/1987, de 15 de juny esmentada, aquest Servei Territorial, resol:
  
Primer
  
Concedir l'autorització parcial dels primers 813 m dins del terme municipal de Vilafamés corresponents al projecte de les instal·lacions Ramal CS-04 Vilafamés-Vall d'Alba de Castelló, sol·licitat per Enagas, SA, amb els efectes determinats en la Llei 10/1987, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos.
  
Segon
  
L'afectació a finques particulars derivades de les instal·lacions es concreta en la següent forma:
  
Un. Expropiació forçosa en ple domini dels terrenys sobre els quals s'han de construir els elements d'instal·lació fixa en superfície.
  
Dos. Per a les canalitzacions:
  
A. Imposició de servitud permanent de pas en una franja de terreny de dos metres d'ample, al llarg del gasoducte, per on anirà enterrada la canonada o canonades que es necessiten per a la conducció del gas i que s'ajustarà a les següents limitacions:
  
1. Prohibició d'efectuar treballs de llaurada o semblants a una profunditat superior a cinquanta centímetres, i també de plantar arbres o arbustos a una distància inferior a dos metres, comptats de l'eix de la canonada.
  
2. Prohibició de realitzar qualsevol tipus d'obra o efectuar cap acte que poguera danyar o alterar el bon funcionament de les instal·lacions, a una distància inferior a cinc metres de l'eix del traçat, a un costat i a l'altre. Aquesta distància podrà reduir-se sempre que se sol·licite expressament i es complisquen les condicions que, en cada cas, fixe l'òrgan competent de l'administració.
  
3. Lliure accés del personal i els equips necessaris per a poder mantenir, reparar o renovar les instal·lacions, amb pagament, si escau, dels danys que s'hi ocasionen.
  
B. Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació i en la qual es farà desaparéixer tot obstacle.
  
Tres. Per al pas dels cables de connexió i elements dispersius de protecció catòdica:
  
A. Imposició de servitud permanent de pas en una franja de terreny d'un metre d'ample, per on aniran enterrats els cables de connexió i els elements dispersius, que s'ajustarà a la prohibició d'efectuar treballs de llaurada o semblants a una profunditat superior a cinquanta centímetres, i també de plantar arbres o arbustos i de realitzar qualsevol tipus d'obra.
  
B. Ocupació temporal, com a necessitat derivada de l'execució de les obres, de la zona que es reflecteix per a cada finca en els plans parcel·laris d'expropiació, en la qual es faran desaparéixer tots els obstacles.
  
Tercer
  
L'autorització atorgada ho és d'acord amb les següents condicions:
  
1. En tot moment s'haurà de complir tot allò que s'estableix en el Reglament General del Servei Públic de Gasos Combustibles, i també les seues normes complementàries: Reglament de Xarxes i Connexions de Combustibles Gasosos, aprovat per l'Ordre del Ministeri d'Indústria de 18 de novembre de 1974, modificat per les ordres de 26 d'octubre de 1983 i de 6 de juliol de 1984; Ordre del Ministeri d'Indústria de 29 de maig de 1980, per la qual es va atorgar concessió administrativa a Enagas, SA per a la instal·lació d'una indústria de distribució i venda de gas natural per a usos industrials en diversos termes municipals de la província de Castelló, i Ordre de 24 de febrer de 1986 de la Conselleria d'Indústria, Comerç i Turisme, sobre ampliació de la concessió administrativa atorgada a Enagas, SA per al subministrament de gas natural per a usos industrials a diversos municipis de la província de Castelló; tot això en allò que no haja sigut modificat per la Llei 10/1987, de 15 de juny.
  
2. Les instal·lacions que s'autoritzen hauran de realitzar-se d'acord amb el projecte de les instal·lacions del Ramal de Gas Natural CS-04 Vilafamés-Vall d'Alba, al terme municipal de Vilafamés (Castelló), i quedaran especificades en les següents dades bàsiques:
  
A. Descripció de les instal·lacions: els primers 813 metres, canonada d'acer, tipus API-5L, grau B, de 6- de diàmetre al ramal principal; la pressió de disseny serà de 16 bar.
  
3. Per a introduir modificacions que afecten les dades bàsiques a què es refereix la condició 2a caldrà obtenir autorització d'aquest Servei Territorial.
  
4. Aquest Servei Territorial, una vegada finalitzades les obres d'instal·lació, procedirà a realitzar els assajos i les proves oportunes, i també a demanar un certificat final d'obra, signat per un tècnic superior competent i visat pel col·legi oficial corresponent, on conste que la construcció i el muntatge de les instal·lacions s'han efectuat d'acord amb la normativa tècnica vigent que hi siga d'aplicació.
  
5. Aquest Servei Territorial aprovarà les condicions concretes d'aplicació del projecte i introduirà les modificacions de detall que resulten realment més convenients.
  
6. Enagas, SA donarà compte de la terminació de les instal·lacions a aquest Servei Territorial, per al reconeixement definitiu i l'alçament de l'acta de posada en marxa; sense aquest requisit no hi podran entrar en funcionament.
  
7. Aquest Servei Territorial es reserva el dret de deixar sense efecte aquesta autorització en el moment en què es demostre l'incompliment de les condicions imposades, per la declaració inexacta de les dades subministrades o una altra causa excepcional que ho justifique legalment.
  
La present autorització s'atorga sense perjudici i independentment de les autoritzacions, les llicències o els permisos de competència municipal, provincial o d'altres necessaris per a la realització de les obres de les instal·lacions.
  
Contra aquesta resolució podrà interposar-se un recurs ordinari davant de la Direcció General d'Indústria i Energia d'aquesta Conselleria, en el termini d'un mes, a partir del dia de la seua publicació, de conformitat amb allò que s'ha establit en l'article 114, en relació amb l'article 48 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.